Dros-saak: Verhoor begin vandag | Maroela Media
Die beskuldigde tydens 'n vorige verskyning in die hof. Foto: Jonisayi Maromo/ANA
Die verhoor van die 21-jarige man wat aangekla word van die verkragting van 'n sewejarige meisie in 'n Dros-restaurant in Pretoria, sal na verwagting vandag in die hooggeregshof in Pretoria plaasvind.
Die verhoor is tot 20 September op die hofrol geplaas.
Die beskuldigde, wie se naam volgens wet nie bekendgemaak mag word totdat hy op die aanklagte teen hom gepleit het nie, staan tereg op aanklagte van verkragting, ontvoering, aanranding, dwelmbesit en dwarsboming van die gereg. Hy het in Maart vanjaar laas vlugtig in die landdroshof in Pretoria verskyn waar die akte van beskuldiging aan hom beteken is.
Die beskuldigde het vroeër vanjaar psigiatriese evaluasie ondergaan waarna daar bevind is hy is geskik om verhoor te word en was wel toerekeningsvatbaar tydens die beweerde misdade.
Daar word verwag dat die publiek die opspraakwekkende verhoor met 'n valkoog sal dophou en dat die hof dus vandag volgepak sal wees wanneer die man weer verskyn. Aangesien die slagoffer in die saak minderjarig is, sal dele van die verhoor na verwagting in camera aangehoor word.
Die beweerde verkragting in September verlede jaar in die badkamer van 'n Dros-restaurant in Silverton, Pretoria, het skokgolwe deur die land gestuur. Die staat beweer die beskuldigde het op die betrokke dag 'n sewejarige meisie van die restaurant se speelterrein af tot by die toilet gevolg waar hy haar verkrag het. Volgens die staat het die kind se ma hom op heter daad betrap toe sy na haar dogter gaan soek het.
'n Video van die man wat ná die beweerde verkragting in die badkamer gekonfronteer word, is ná die voorval wyd op sosiale media versprei.
[Red] Maroela Media het besluit om nie die beskuldigde se naam bekend te maak totdat hy op die aanklagte teen hom gepleit het nie soos deur die Strafproseswet bepaal word. Artikel 154(2b) van die Strafproseswet bepaal dat geen persoon wat teregstaan in verband met seksuele oortreding se aanklagte geïdentifiseer mag word, direk of indirek, voordat die beskuldigde nie op die aanklagte teen hom gepleit het nie. Sodra die beskuldigde gepleit het, sal Maroela Media sy identiteit bekend maak soos deur die wet bepaal.
Hierdie is n goeie geval waar die doodstraf n gepaste straf sou wees.
Goeie genugtig wanneer gaan die saak begin en end kry. Sal seker weer vandag uitgestel word
Jy gaan leer wat dit is om spyt te wees, maar soos die gesegde se; " Spyt kom te laat!" Pretoria sentraal se tronkvoels wag vir jou.
As ek so na die foto kyk is daar meer wets toepassers om hom op te pas as wat daar buite is om na die geweld uit te sorteer ek meen te monitor.